钦定古今图书集成/理学汇编/学行典/第065卷 > 易经 > 《同人卦》
## 钦定古今图书集成/理学汇编/学行典/第065卷 > 易经 > 《同人卦》

《同人》。“于野”，亨。利涉大川。利君子贞。

〈程传〉野，谓旷野，取远与外之义。夫《同人》者，以天下大同之道，则圣贤大公之心也。常人之同者，以其私意所合，乃昵比之情耳，故必于野，谓不以昵近情之所私，而于郊野旷远之地，既不系所私，乃至公大同之道，无远不同也，其亨可知。能与天下大同，是天下皆同之也。天下皆同，何险阻之不可济？何艰难之不可亨？故“利涉大川，利君子贞。”上言“于野”，止谓不在昵比，此复言宜以君子正道。“君子之贞”，谓天下至公大同之道。故虽居千里之远，生千岁之后，若合符节，推而行之，四海之广，兆民之众，莫不同。小人则唯用其私意，所比者虽非亦同，所恶者虽是亦异。故其所同者则为阿党，盖其心不正也。故同人之道，利在君子之贞正。

“《同人》于野”，亨。“利涉大川”，乾行也。

〈程传〉“至诚无私，可以蹈险难”者，《干》之行也。“无私”，天德也。

“文明以健”，中正而应，君子正也。

〈程传〉有文明之德而刚健、以中正之道相应、乃君子之正道也。

唯君子为能通天下之志。

〈程传〉君子明理，故能通天下之志。圣人视亿兆之心，犹一心者，通于理而已。文明则能烛理，故能明《大同》之义；刚健则能克己，故能尽《大同》之道，然后能中正合乎“乾行”也。〈本义〉通天下之志。乃为大同。不然。则是私情之合而已。何以致亨而利涉哉。〈大全〉诚斋杨氏曰：“《同人》于野”，公而大也。